

Latvijas Republika

**TALSU NOVADA PAŠVALDĪBA**

Nodokļu maksātāja reģistrācijas Nr.90009113532

Kareivju iela 7, Talsi, Talsu nov., LV-3201, tālr. 63232110, fakss 63232130, e-pasts pasts@talsi.lv

Talsos

APSTIPRINĀTS

ar Talsu novada domes 25.11.2021. lēmumu Nr. 319

**Talsu novada jauniešu iniciatīvu projektu konkursa**

**nolikums**

*Izdoti saskaņā ar likuma*

*“Par pašvaldībām”*

*41.panta pirmās daļas 2.punktu*

**I. Vispārīgie noteikumi**

1. Šis nolikums nosaka kārtību, kādā tiek iesniegti un novērtēti jauniešu iniciatīvu projektu pieteikumi un finansiāli atbalstīta projektu īstenošana Talsu novada jauniešu iniciatīvu projektu konkursa (turpmāk – Konkurss) ietvaros.
2. Finanšu līdzekļus Konkursa kārtībā piešķir iniciatīvu īstenošanai Talsu novada jaunietim vai jauniešu grupai vecumā no 13 līdz 25 gadiem (ieskaitot) (turpmāk – Pretendents). Ja Pretendents ir jaunāks par 18 gadu vecumu, Pretendentam jāpiesaista atbalsta persona, kas sasniegusi vismaz 18 gadu vecumu. Projektam var būt konsultants.
3. Pretendentam projekts jāīsteno kopā ar sadarbības organizāciju – nevalstisku organizāciju vai Talsu novada pašvaldības iestādi, kura ir projekta finansējuma saņēmējs. Nevalstiskajām organizācijām projekta pieteikumam jāpievieno reģistrācijas apliecība.
4. Konkursu organizē Talsu novada Jaunatnes lietu konsultatīvā padome (turpmāk – Padome).
5. Konkursa kopējā summa ir 4800,00 EUR(četri tūkstoši astoņi simti *euro,* 00 centi) gadā.
6. Projekta pieteikumus vērtē Padomes izveidota komisija (turpmāk – Komisija). Komisija iesniedz savu izvērtējuma priekšlikumu saskaņošanai Talsu novada pašvaldības izpilddirektoram. Pamatojoties uz Komisijas priekšlikumu un nolikumu, izpilddirektors izdod Rīkojumu, apstiprinot Konkursa rezultātus (turpmāk – Rīkojums).
7. Paziņojums par Konkursu tiek publicēts Talsu novada pašvaldības un Talsu novada Bērnu un jauniešu centra informatīvajos kanālos, kā arī tiek informētas Talsu novada pašvaldības izglītības iestādes un pašvaldības pilsētu un pagasta pārvaldes.

**II. Konkursa mērķis un nosacījumi**

1. Konkursa mērķis ir finansiāli atbalstīt jauniešu iniciatīvas, kas veicina Talsu novada jauniešu iekļaušanos kultūras, sporta un izglītības procesos, sekmējot viņu vērtību orientāciju, aktīvu līdzdalību un fiziskās aktivitātes.
2. Projektā jāiesaista vismaz 20 dalībnieki, no kuriem vismaz 75 % jābūt jauniešiem vecumā no 13 līdz 25 gadiem.
3. Projekta īstenošanas ietvaros nav pieļaujams gūt ienākumus. Ja projekta ietvaros tiek gūti ienākumi, par gūto ienākumu apjomu tiek samazināts projektam piešķirtais finansējums.
4. Projekta aktivitātēm prioritāri jānorisinās Talsu novadā. Šā nolikuma 14.punktā noteiktos Projekta pasākumus jāīsteno 5 mēnešu laikā no līguma slēgšanas brīža, bet ne vēlāk kā līdz 30.novembrim kalendārajā gadā. Rezultāti jāprezentē Talsu novada Jaunatnes lietu konsultatīvās padomes un Talsu novada jauniešu organizāciju un skolēnu pašpārvalžu apvienības „TAS.ES” seminārā kārtējā gada decembrī.

**III. Finansējums**

1. Projekta attiecināmās izmaksas ir projekta pasākumu un aktivitāšu īstenošanai nepieciešamās izmaksas līdz 600,00 EUR (seši simti *euro*, 00 centi) vienam projektam. Projekta norēķini tiek veikti bezskaidras naudas norēķinu veidā.
2. Izdevumi:
   1. pārtikas precēm un ēdināšanas pakalpojumu nodrošināšanai nedrīkst pārsniegt 20% no projekta kopējām attiecināmajām izmaksām;
   2. dāvinājumiem un balvu nodrošināšanai projekta dalībniekiem nedrīkst pārsniegt 20% no projekta kopējām attiecināmajām izmaksām.
3. Finanšu līdzekļi tiek piešķirti šādiem pasākumiem:
   1. neformālās mācīšanās pasākumiem un aktivitātēm;
   2. aktivitātēm brīvā dabā;
   3. jauniešu iesaistei brīvprātīgajā darbā;
   4. lektoru piesaistei;
   5. fiziskām aktivitātēm, kas neprasa mērķtiecīgu, ilglaicīgu iepriekšējo sagatavotību attiecīgajā sporta veidā;
   6. radošai pašizpausmei.
4. Projekta neattiecināmās izmaksas:
   1. projekta administratīvās izmaksas;
      1. projekta vadītāja, grāmatveža atalgojums, tajā skaitā valsts sociālās apdrošināšanas obligātās iemaksas, nodokļi;
   2. projekta sagatavošanas izmaksas;
   3. pamatlīdzekļu iegāde;
   4. prēmijas un citi materiāli stimulējoši pasākumi;
   5. naudas sodu, līgumsodu, kavējuma procentu apmaksa;
   6. izmaksas, kas neatbilst projekta mērķa sasniegšanai.
5. Finansējums tiek ieskaitīts sadarbības organizācijas kontā 10 darba dienu laikā pēc līguma noslēgšanas.

**IV. Projektu pieteikumu iesniegšana**

1. Lai piedalītos Konkursā, Pretendentam jāiesniedz:
   1. projekta pieteikums (1. pielikums);
   2. projekta tāme (2. pielikums);
2. Konkursa ietvaros Pretendentam ir tiesības saņemt finansējumu ne vairāk kā viena projekta īstenošanai.
3. Pieteikums iesniedzams papīra formā un elektroniskā versijā:
   1. papīra formā – 1 (vienā) eksemplārā, latviešu valodā, Talsu novada Bērnu un jauniešu centrā, Brīvības ielā 17A, Talsos, līdz paziņojumā par Konkursu norādītajam termiņam;
   2. elektroniskā versijā – nosūtot uz Talsu novada Bērnu un jauniešu centra e-pasta adresi [bjc@talsi.lv](mailto:doloresa.lepere@talsi.lv) līdz paziņojumā par Konkursu norādītajam termiņam, e-pasta nosaukumā norādot „Pieteikums projektu konkursam”. Visiem iesniedzējiem tiks nosūtīts apstiprinājums par pieteikuma saņemšanu.
4. Ja pieteikumi nav sagatavoti saskaņā ar šā nolikuma 17. un 19. punktu, vai iesniegtā projekta pieteikuma veidlapas nav pilnībā aizpildītas, pieteikumi tiek noraidīti bez tālākas vērtēšanas.
5. Pieteikumu iesniegšanas termiņu nosaka Padome. Tas tiek norādīts paziņojumā par Konkursa izsludināšanu.
6. Komisija izskata tikai paziņojumā par Konkursu norādītajā termiņā iesniegtos projektu pieteikumus.

**V. Projektu pieteikumu vērtēšanas kritēriji**

1. Komisija veic iesniegto pieteikumu izvērtēšanu atbilstoši 14. punktā minētajiem pasākumiem, ievērojot šādus vērtēšanas kritērijus un piešķirot katram kritērijam atbilstošo punktu skaitu:
   1. Projekta atbilstība konkursa mērķim un nosacījumiem – maksimāli 2 punkti;
   2. Projekta īstenotāja motivācija – maksimāli 2 punkti;
   3. Projekta aktualitāte, tā sabiedriskā nozīme – maksimāli 2 punkti;
   4. Projekta atbilstība Talsu novada attīstības programmā bērnu un jaunatnes politikas noteiktajiem virzieniem: jauniešu līdzdalība, jauniešu izglītība un apmācība, jauniešu sociālā iekļaušana, veselība un labklājība – maksimāli 2 punkti;
   5. Projektā pamatota plānotā rīcība un nepieciešamība veikt pārmaiņas – maksimāli 2 punkti;
   6. Projekta rezultātu aktualitāte izvēlēto mērķa grupu vajadzību risināšanā – maksimāli 2 punkti;
   7. Piedāvāto ideju novitāte un oriģinalitāte – maksimāli 2 punkti;
   8. Projekts aptver pēc iespējas plašāku iedzīvotāju loku, ir brīvi pieejams jebkuram jaunietim – maksimāli 2 punkti;
   9. Projekta budžeta pārskatāmība – maksimāli 2 punkti;
   10. Projekta izmaksu atbilstība plānotajiem uzdevumiem – maksimāli 2 punkti;
   11. Projekta izmaksu atbilstība vidējām tirgus cenām – maksimāli 2 punkti;
   12. Projekta ilgtspēja – maksimāli 2 punkti;
   13. Projekta publicitāte – maksimāli 2 punkti;
   14. Projekta pieteikuma prezentācija – 2 punkti;
2. Augstākais novērtējums vienam projektam ir 28 punkti. Pieejamā finansējuma ietvaros, atbalstīšanai tiek virzīti tie projektu pieteikumi, kuri saņēmuši augstāko punktu skaitu.
3. Konkursa ietvaros līdzekļi netiek piešķirti politisku, militāru, reliģisku aktivitāšu organizēšanai un līdzdalībai tajās, bērnu un jauniešu nometņu rīkošanai, kā arī konkursu un sacensību, kas prasa mērķtiecīgu iepriekšējo sagatavošanos attiecīgajā jomā, organizēšanai un līdzdalībai tajos.

**VI. Konkursa komisija un projektu pieteikumu izvērtēšanas kārtība**

1. Pretendentu iesniegtos dokumentus izvērtē Komisija.
2. Komisija var uzaicināt Pretendentu klātienē vai tiešsaistē prezentēt projekta ideju un īstenošanas gaitu.
3. Pēc pretendentu noklausīšanās Komisija ir tiesīga uzdot jautājumus un ieteikt labojumus.
4. Konkursa rezultāti tiek publicēti Talsu novada pašvaldības un Talsu novada Bērnu un jauniešu centra informatīvajos kanālos.
5. Nepieciešamības gadījumā Komisijai ir tiesības pieaicināt attiecīgās jomas speciālistus, kuriem ir padomdevēja tiesības.
6. Komisija Talsu novada izpilddirektoram iesniedz priekšlikumu saskaņošanai un Rīkojuma izdošanai par pilna vai daļēja finansējuma piešķiršanu projektam saskaņā ar tāmi, kā arī par atteikumu piešķirt finansējumu.
7. Daļēja finansējuma piešķiršanas gadījumā Komisijai ir tiesības pieprasīt atsevišķu izdevumu pozīciju pārskatīšanu vai samazināšanu.
8. Komisijas galējā lēmuma pieņemšana notiek bez Pretendenta klātbūtnes.
9. Pretendents tiek rakstiski informēts par pieņemto lēmumu 10 darba dienu laikā pēc Rīkojuma izdošanas.
10. Pēc Rīkojuma izdošanas tiek slēgts trīspusējs līgums ar Pretendentu, sadarbības organizāciju un novada pašvaldību.
11. Komisijas dokumentācija glabājas Talsu novada Bērnu un jauniešu centrā.

**VII. Projekta darbības kontrole**

1. Finansējuma saņēmējs 10 darba dienu laikā pēc projekta īstenošanas beigu termiņa, taču ne vēlāk kā līdz kārtējā gada 1. decembrim, Talsu novada Bērnu un jauniešu centrā iesniedz projekta gala atskaiti:
   1. projekta saturisko atskaiti (3.pielikums);
   2. projekta finanšu atskaiti (4.pielikums);
   3. maksājumu apliecinošo dokumentu kopijas.
2. Padomei ir pienākums nepieciešamības gadījumā veikt projekta:
   1. aktivitāšu norišu pārbaudi uz vietas projekta īstenošanas laikā;
   2. finanšu līdzekļu izlietojuma pārbaudi.
3. Pretendents projekta rezultātus prezentē Talsu novada jaunatnes lietu konsultatīvās padomes un Talsu novada jauniešu organizāciju un skolēnu pašpārvalžu apvienības „TAS.ES” seminārā kārtējā gada decembrī, ja Projekts netiek īstenots noteiktajā termiņā un atbilstoši projekta pieteikumam, Pretendents nākamajā gadā nevar piedalīties Konkursā un sadarbības organizācija atmaksā finansējumu Talsu novada pašvaldībai.

Domes priekšsēdētāja S.Pētersone